Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 170/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»FRAISE DU PÉRIGORD«

EU-nr.: PGI-FR-0133-AM01 — 11.8.2017

BOB ( )BGB (X)

1. Ansøgende sammenslutning og legitim interesse

Union Interprofessionnelle de la Fraise du Périgord (UIFP) Mairie de Vergt 24 380 Vergt FRANKRIG

Tlf. +33 0622062573

E-mail: contact@fraiseduperigord.com

Sammensætning og legitim interesse: Sammenslutningen omfatter producenter af og forsendelsesvirksomheder for »Fraise du Périgord«. Den er dermed berettiget til at ansøge om ændringer af varespecifikationen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: sletning af sammenfatningen af varespecifikationen, ajourføring af kontaktoplysningerne, produkttype, emballering, kontrolorganer, nationale krav, ajourføring af enhedsdokumentet.

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Ansøgningen om en ændring har til formål dels at revidere de gældende bestemmelser i varespecifikationen og dels at omformulere bestemmelserne i varespecifikationen som følge af udviklingen i BGB-specifikationerne (den beskyttede geografiske betegnelse blev registreret i 2004).

5.1. Beskrivelse af produktet

Denne del af varespecifikationen er fuldstændig omskrevet og ændret for at lægge fokus på beskrivelsen af produktet »Fraise du Périgord«. Ordbogens definition af jordbær er således blevet slettet.

Den beskrivelse, der er medtaget i den gældende varespecifikation, erstattes med følgende:

»»Fraise du Périgord«-jordbær dyrkes på friland og plukkes, når de er modne. »Fraise du Périgord« stammer fra sorter, som sammenslutningens sortsgodkendelsesudvalg (»Commission interprofessionnelle d'agrément des variétés«) har udvalgt på baggrund af deres smagspotentiale. En salgsenhed må kun indeholde jordbær af samme sort. Et »Fraise du Périgord« er sundt, ikke deformt, skinnende og fri for snavs. Det har et minimumssukkerindhold (Brix-grad), som fastsættes alt efter høstperiode og sort. Jordbærrene er ensartede med hensyn til farve, størrelse og modenhed. De er i kvalitetsklasse ekstra eller I. »Fraise du Périgord«-jordbær præsenteres friske eller dybfrosne. De friske jordbær skal have en frisk og grøn top. De skal præsenteres på en velordnet måde, uanset hvilken emballage der anvendes. De dybfrosne jordbær er hele eller udskårne og kan være med eller uden stilk.«

Den vigtigste ændring er tilføjelsen af dybfrosne jordbær.

Med tilføjelsen af dybfrosne jordbær bliver det muligt at udnytte de dybfrosne jordbær i landbrugsfødevareindustrien, som ønsker at fremhæve oprindelsen af de jordbær, der anvendes efter dybfrysning, navnlig til fremstilling af syltetøj. Ved at købe dybfrosne jordbær kan forarbejdningsvirksomhederne forlænge deres produktion, da de har sikkerhed for kvaliteten af et produkt, som i frisk tilstand har en meget kort holdbarhed (nogle få dage).

Dybfrysning sker kun af de bær, som opfylder kriterierne for at blive markedsført friske med den beskyttede geografiske betegnelse. Der er ingen forskel med hensyn til produktionsbetingelserne eller sorteringen. Denne ændring har ingen indflydelse på »Fraise du Périgord«-jordbærrets tilknytning til den geografiske oprindelse.

Dybfrysning skal ske inden for en kort frist (72 timer), så man bevarer »Fraise du Périgord«-jordbærrets smagsegenskaber, som ligger til grund for dets omdømme.

De prøver, som sammenslutningen har foretaget, viste, at dybfrysningsprocessen ikke forringede de organoleptiske egenskaber (sukkerindhold, ensartet modenhed osv.) og ikke fik bærrene til at klumpe sammen, hvilket kunne gå ud over produktets udseende (farve, størrelse osv.). »Fraise du Périgord«-jordbærret forbliver sundt, ikke deformt, skinnende og fri for snavs.

Beskrivelsen omfatter de generelle egenskaber ved »Fraise du Périgord«, uanset om de er friske eller dybfrosne, og nævner herefter de forskelle, der er på jordbærrene, når de markedsføres friske eller dybfrosne.

Dybfrosne »Fraise du Périgord«-jordbær kan være hele eller udskårne og med eller uden stilk, mens friske »Fraise du Périgord«-jordbær fremstår hele med en frisk og grøn top.

Hvad den generelle beskrivelse angår, tilføjes det, at »Fraise du Périgord« dyrkes på friland«. Denne tilføjelse understreger et særligt kendetegn for produktionen af »Fraise du Périgord«, som allerede er medtaget i det offentliggjorte resumé og i varespecifikationen, men som ikke fremgik af varespecifikationens beskrivende del. Det samme gælder for præciseringen »En salgsenhed må kun indeholde jordbær af samme sort«. I denne sætning har ordet »salgsenhed« erstattet ordet »bakke«, da dette var blevet for restriktivt. Denne ændring vil gøre det muligt at markedsføre »Fraise du Périgord« i andre emballager end bakker og bedre leve op til forbrugernes forventninger.

De ord, der anvendes til at beskrive »Fraise du Périgord«, er blevet sammenfattet til følgende sætning: »Et »Fraise du Périgord« er sundt, ikke deformt, skinnende og fri for snavs.« Følgende sætninger udgår: »Udseendet skal være skinnende. Formen skal være ensartet og uden fejl (såsom »hanekamme«). Jordbærrene skal være fri for råd eller tegn på sygdom. Jordbærrene skal være faste at røre ved.« Disse oplysninger er dog medtaget i ovenstående sætning i form af adjektiverne »sundt, ikke deformt, skinnende og fri for snavs«.

Henvisningen til den »stærkt røde« farve udgår ligeledes. Den svarede ikke til et egentligt kriterium, da der i den gældende varespecifikation stod, at dette kriterium kunne være forskelligt alt efter sorten. I den nye varespecifikation står der nu, at »Fraise du Périgord«»ligeledes har en ensartet farve, der er karakteristisk for sorten og i overensstemmelse med klassifikationsskemaet«.

Følgende punkt udgår, eftersom listen over sorter kun er vejledende. Den kan ændre sig, og udvælgelsesprocessen afhænger af produktionsmetoden:

»Enhver ny sort, der medtages på listen over sorter, der kan opnå den beskyttede geografiske betegnelse, bliver genstand for et tillæg til den beskyttede geografiske betegnelse.

De sorter, der kan opnå den beskyttede geografiske betegnelse, er følgende:

— til dyrkning fra det tidlige forår og indtil den 31. oktober: Gariguette, Elsanta, Darselect, Seascape og Mara des Bois

— til dyrkning fra den 15. juni og indtil den 31. oktober: Selva.«

Kriterierne for pakkecentralens godkendelse af producenternes jordbærpartier er flyttet og figurerer nu i punktet »Produktionsmetode«.

Den nye ordlyd i varespecifikationen medtages i enhedsdokumentets punkt »Beskrivelse«. I forhold til resuméet medtager denne ændring tilføjelsen af oplysninger om dybfrosne jordbær, og kravet om, at jordbærrene markedsføres i bakker på 250 eller 500 g, udgår, da det er blevet for handelsbegrænsende.

5.2. Geografisk område

Afgrænsningen af det geografiske område ændres ikke. Ændringerne i varespecifikationen og enhedsdokumentet er formelle ændringer: Listen over kantoner og kommuner er blevet erstattet med en liste over alle kommuner, uden at perimeteren ændres. Der er tilføjet en kommune (Saint Pantaly d'Ans) for at rette en forglemmelse på listen i den gældende varespecifikation, selv om denne kommune ligger i området og dermed er vist på kortet. Kortet over det geografiske område erstattes med et nyt kort, der er lettere at læse.

Oplysningerne i den gældende varespecifikations og resuméets beskrivende del om det geografiske område udgår. Kun de beskrivende oplysninger om det geografiske produktionsområde for »Fraise du Périgord« bevares, og de flyttes til kapitel 6 om bevis for produktets tilknytning til den geografiske oprindelse. De generelle betragtninger, som ikke har nogen direkte forbindelse med præsentationen af det geografiske område for »Fraise du Périgord«, udgår.

5.3. Bevis for oprindelse

Følgende punkt om »liste over producenter i det afgrænsede område«:

»Producenter af jordbær, der skal markedsføres med den beskyttede geografiske betegnelse, skal være beliggende i det tidligere afgrænsede produktionsområde og opfylde bestemmelserne i nærværende varespecifikation. Producenterne er opført på en liste, der ajourføres af det organ, der er ansvarligt for markedsføring.«

erstattes med et nyt punkt i overensstemmelse med de nationale forskrifter:

»Alle erhvervsdrivende, som beskæftiger sig med produktion eller emballering af den beskyttede geografiske betegnelse »Fraise du Périgord«, skal identificere sig over for sammenslutningen med henblik på at blive godkendt inden den pågældende aktivitets start.«

Punktet »Produktion på registrerede marker i det afgrænsede område« flyttes til afsnittet »Produktionsmetode«:

»»Fraise du Périgord« dyrkes på marker, som udvælges og registreres hvert år. Udvælgelses- og registreringskriterierne for markerne er som følger:

— markens geografiske placering: i det afgrænsede område

— markens kendetegn: jord, der let kan opvarmes og ikke kan oversvømmes.

Alle registrerede marker til jordbærproduktion identificeres ved hjælp af deres matrikelnummer.«

Punktet »Sporbarhed af produkter, der markedsføres« udgår og erstattes.

Følgende tilføjes som indledning til dette afsnit i varespecifikationen for at minde om målsætningen for den sporbarhedsprocedure, der er fastlagt i varespecifikationen:

»Fra høsten sikres der en opadgående og nedadgående sporbarhed for partierne med det formål at:

— sikre sporbarheden fra producent til forbruger

— gøre det muligt for producenten at genfinde de dyrkningsarealer, hvor jordbærrene blev høstet på en bestemt dato

— finde markedsførte partier ud fra producentens partinummer.«

Definitionen af et parti, som var medtaget under produktionsmetoden, flyttes hertil og suppleres med en angivelse af tid og sted:

»Et parti jordbær defineres som en mængde af produktet, der stammer fra den samme producent, og som er høstet i løbet af en halv dag på ét dyrkningsareal og tilhører samme sort.«

I denne definition erstattes henvisningen til »matriklen« med en henvisning til »dyrkningsarealet«, hvilket er i overensstemmelse med definitionen i afsnittet »Produktionsmetode«. Et dyrkningsareal kan omfatte en eller flere matrikler, og denne term er mere konsekvent set ud fra et kontrolsynspunkt, da den svarer til en produktionsenhed.

I tråd med afsnittet »Beskrivelse af produktionsmetoden« tilføjes der et krav om at føre en driftsjournal med henblik på dyrkningsmetodernes registrering.

»Dyrkningsmetoderne for hver mark skal registreres i driftsjournalen, uanset hvilket medie der anvendes (papir eller elektronisk). Denne registrering gør det muligt at få kendskab til alle operationer og foranstaltninger, der foretages på de enkelte dyrkningsarealer. Dyrkningsarealerne registreres hvert år i denne journal inden dyrkningens start.«

Der tilføjes et punkt for at definere »følgeseddel«, som erstatter »pallens leveringsseddel«. Det er i dag den anvendte betegnelse i branchen for dette dokument, hvis indhold bevares og suppleres med kravet om at angive dyrkningsarealets nummer eller reference. Præciseringen af emballagetypen – »bakker på 500 eller 250 g« — udgår i forbindelse med den allerede nævnte sletning af ordet »bakke«.

Det samme gælder for punktet om »godkendelsessedlen«, som erstatter »pallesedlen«. Det er i dag den anvendte betegnelse i branchen for dette dokument, hvis indhold bevares og suppleres med kravet om at angive leveringstidspunktet og de forskellige kontrollerede kriterier:

— dyrkningsarealets nummer eller reference

— sukkerindholdet

— bærrenes temperatur

— identifikation af kontrollanten

— godkendelseskarakteren for de enkelte kriterier i klassifikationsskemaet

— retten til at anvende den beskyttede geografiske betegnelse »Fraise du Périgord«.

Endvidere tilføjes følgende for at forbedre sporbarheden:

— »Hvert parti identificeres ved hjælp af nummeret på den godkendelsesseddel, der udfærdiges ved partiets modtagelse.«

Pligten til at give emballageenhederne et nummer, der gør det muligt at identificere producenten, fastholdes. Udtrykket »salgsenhed til forbrugeren« erstatter ordet »bakke« i overensstemmelse med resten af varespecifikationen.

Der tilføjes et punkt for at definere »følgeseddel og/eller faktura«, som erstatter »forsendelsesdokument«. Det er i dag den anvendte betegnelse i branchen for dette dokument, hvis indhold præciseres, også med hensyn til bær beregnet til dybfrysning:

»De omfatter: godkendelsessedlens nummer (partinummer), sortens navn, emballagetype, mængde, forsendelsesdato og -tidspunkt.«

Endelig medtages der et punkt om sporing af det dybfrosne produkt:

»Forarbejdningsvirksomheden skal føre et lagerregnskab.

De enkelte dybfrosne partier identificeres ved hjælp af et lagerdokument, som omfatter:

— pallens nummer i dybfrysningsenheden

— kundens pallenummer (hvis relevant)

— følgesedlens nummer

— produktets/sortens navn

— antal pakker

— nettovægt efter dybfrysning

— dybfrysningsdato og -tidspunkt

— datoen for mindste holdbarhed.«

Endelig tilføjes der en arkiveringsperiode for dokumenterne med henblik på at muliggøre en opfølgende kontrol:

»Dokumenter, der sikrer de enkelte partiers sporbarhed, skal som minimum arkiveres i to år af alle de berørte erhvervsdrivende.«

Alle disse ændringer tager sigte på at forbedre sporbarheden og lette kontrollen ved at præcisere, hvad der skal registreres.

5.4. Produktionsmetode

Dette afsnit er fuldstændig omskrevet for at forbedre dets tilrettelæggelse, indhold og kontrollerbarhed. Som følge heraf er alle de tidligere kapitler blevet slettet og erstattet. Det skal dog understreges, at denne omskrivning ikke berører den beskyttede geografiske betegnelses hovedpunkter rent indholdsmæssigt, dvs. jordbær dyrket på friland, udvalgte og registrerede marker, udvalgte sorter og manuel høst af de modne bær.

Registrering af markerne

Der tilføjes en definition af dyrkningsarealet i overensstemmelse med definitionen af et parti med henblik på produktets sporbarhed. Denne definition har følgende ordlyd:

»Et dyrkningsareal defineres som en samling overdækkede arealer med samme dyrkningsmetode (uanset plantetype) med hensyn til gødskning, vanding og plantebeskyttelsesbehandlinger, og hvor hvert overdækkede areal har et lokalt vandingssystem. Der må kun være én enkelt sort på hvert dyrkningsareal.«

Den årlige udvælgelses- og registreringsprocedure for markerne er blevet suppleret.

Der er tilføjet en henvisning til »dyrkningsarealet« i overensstemmelse med ovenstående definition.

Begrebet »årlig opgørelse« er tilføjet for at præcisere den procedure, som producenterne skal følge.

Udvælgelseskriterierne er blevet suppleret (veldrænet og ikke kalkholdig sandjord) i overensstemmelse med det geografiske områdes egenart i varespecifikationen og de beskrevne geologiske forhold og jordbundsforhold.

»Dyrkningsarealerne udvælges og registreres hvert år. Producenterne skal hvert år inden dyrkningens start foretage en opgørelse over de marker, hvor der dyrkes »Fraise du Périgord«, sammen med sammenslutningens delegerede tekniker. Teknikeren skal tage hensyn til følgende kriterier: jord, som nøje er udvalgt ud fra deres jordbunds- og klimaforhold (veldrænet og ikke kalkholdig sandjord). De valgte arealer skal let kunne opvarmes, må ikke kunne oversvømmes og skal have jord med en sur pH, som er velegnet til jordbærdyrkning.«

Der foretages nogle præciseringer med hensyn til regeneration af markerne. Afgrøderotationen fastholdes, og hviletidens varighed tilføjes (svarende til jordbærmarkens beplantningsvarighed). Jordbehandlingen er nu fastlagt af sammenslutningen, som stiller en liste over godkendte produkter til rådighed for producenterne.

»En regeneration af markerne før enhver ny beplantning for at afhjælpe problemer med udpining af jorden eller med monokultur i forbindelse med tidligere dyrkning kan finde sted:

— enten ved hjælp af afgrøderotation. I så fald skal jordens hviletid som minimum svare til jordbærmarkens beplantningsvarighed

— eller ved hjælp af jordbehandling. Ved jordbearbejdning skal der så vidt muligt anvendes mild desinfektion (navnlig med damp). I tilfælde af jordbehandling er de anvendte produkter anført på listen over produkter, der er godkendt af sammenslutningen.«

Gødskning — vanding — plantebeskyttelse

Der tilføjes oplysninger vedrørende den jordanalyse, som foretages for hver ny mark, der udlægges til jordbærdyrkning. Denne analyse vil derefter blive brugt som grundlag for gennemførelsen af jordforbedrings- og gødskningsplanen før hver årlig plantning af jordbærplanter.

Bestemmelsen har følgende ordlyd:

»Før hver plantning skal producenterne udarbejde eller få en delegeret tekniker fra sammenslutningen til at udarbejde en generel jordforbedrings- og gødskningsplan. Den udarbejdes ud fra resultaterne af en fuldstændig jordanalyse (frugtbarhedsanalyse), som foretages for hver ny mark, der udlægges til jordbærdyrkning. I denne analyse angives den mængde assimilerbart fosforpentaoxid (P2O5), kaliumoxid (K2O), magnesiumoxid (MgO) og calciumoxid (CaO), der er tilgængelig i jorden, samt pH-værdien.«

I betragtning af jordens karakter tilføjes det, at vandingen sker ved hjælp af et lokalt overrislingssystem. Dermed suppleres de eksisterende bestemmelser i varespecifikationen, hvor der var taget højde for en fuldt ud kontrolleret vanding for at opfylde planternes behov.

»Vanding ved hjælp af et lokalt overrislingssystem er obligatorisk.«

Bestemmelserne om plantebeskyttelse har ikke ændret sig og forbliver dermed de samme.

Plantemateriale

Oplysninger om sorterne, som var medtaget i afsnittet »Beskrivelse af produktet«, flyttes til dette afsnit i varespecifikationen, men ændres ikke. De beskriver produktionsmetoden og ikke produktet.

»Fraise du Périgord« dyrkes med:

— certificerede planter

— sorter, der er opført på listen over sammenslutningens udvalgte sorter.

Sorterne udvælges af et sortsgodkendelsesudvalg (»Commission interprofessionnelle d'agrément des variétés«) ud fra følgende kriterier, som evalueres i forbindelse med producenternes afprøvning af en ny sort.

Dette afsnit suppleres med sorternes udvælgelseskriterier, som både omfatter beskrivende oplysninger om »Fraise du Périgord« og godkendelseskriterier:

»— udseende: farve, form, glans og størrelse

— sukkerindhold: 6-6,5 Brix-grader alt efter sorten

— opbevaringsegnethed

— gode smagsegenskaber.«

Desuden tilføjes der præciseringer af den funktion, som sortsgodkendelsesudvalget (»Commission interprofessionnelle d'agrément des variétés«) har.

»Dette udvalg består af syv personer, som omfatter et flertal af producenter og forsendelsesvirksomheder, og mødes mindst en gang om året for at beslutte, hvilke ændringer der skal foretages på listen over udvalgte sorter, dvs. tilføjelse af nye sorter eller fjernelse af opførte sorter. Beslutningerne træffes med et flertal af de tilstedeværende medlemmer.«

Listen over sorterne fjernes fra varespecifikationen (beskrivelse af produktet), da den kun er vejledende på et givet tidspunkt. Der var således allerede taget højde for i varespecifikationen, at denne liste kunne ændre sig. Det tilføjes, at ændringerne på listen skal meddeles til producenterne, kontrolorganet og INAO inden starten på det efterfølgende beplantningsår.

»Sammenslutningen giver producenterne, kontrolorganet og INAO meddelelse om ændringerne på listen inden starten på det efterfølgende beplantningsår.«

Ligesom i afsnittet »Beskrivelse af produktet« angives det udtrykkeligt, at der er tale om frilandsdyrkning — hvilket kun er underforstået i varespecifikationen — og der stilles endvidere krav om dyrkning på forhøjninger. Datoen for overdækningens opstilling er tilføjet. Dermed præciseres følgende i varespecifikationen:

»Der er tale om frilandsdyrkning, som senest ved blomstringen finder sted under overdækninger. Jordbærplanterne dyrkes på forhøjninger for at øge jordens drænende karakter.«

Denne praksis præciseres, fordi den hører med til producenternes knowhow, der bidrager til kvaliteten af »Fraise du Périgord«.

Plantetætheden er den samme (≤ 6 planter pr. overdækket m2).

Høst

Det tilføjes, at »denne etape omfatter plukning, bærrenes placering i salgsenheder og deres transport til pakkecentralen«. Varespecifikationen suppleres for at præcisere, at høsten finder sted manuelt i overensstemmelse med afsnittet om tilknytning og plukkernes knowhow, da deres høstmæssige færdigheder er afgørende for produktets kvalitet. Jordbærrene høstes manuelt direkte i salgsenheden, idet der omhyggeligt sørges for, at de præsenteres pænt og er af god kvalitet. Dette arbejde bedømmes med en godkendelseskarakter.

Varespecifikationen ændres, således at ordet »bakke« erstattes med »salgsenhed«, og angivelsen »250 eller 500 g« udgår, da den er for handelsbegrænsende. Varespecifikationen definerer ikke de forskellige typer salgsenheder, men fastlægger en maksimal vægt (10 kg) ledsaget af betingelser, der skal hindre, at jordbærrene mases.

Dermed præciseres følgende i varespecifikationen:

»Jordbærrene høstes manuelt direkte i deres salgsenhed, som maksimalt må have en nettovægt på 10 kg. For at undgå, at jordbærrene mases, kan de lægges i højst tre lag. En salgsenhed må kun indeholde jordbær af samme sort og i samme klasse.«

Der tilføjes også betingelser med hensyn til høsttemperaturen, da det af hensyn til jordbærrenes kvalitet og plukkernes arbejdsforhold ikke er hensigtsmæssigt at høste, når det er for varmt. Dermed præciseres følgende i varespecifikationen:

»Plukning foretages ikke, når den udendørs temperatur overstiger 28 °C inden den 15. juni og 30 °C efter den 15. juni, såfremt overdækningerne ikke er tempererede.«

Endvidere tilføjes det, at der »maksimalt må gå en halv dag mellem høsten og leveringen på pakkecentralen« for at undgå enhver ændring af produktet.

Endelig tilføjes det — i overensstemmelse med den beskrivende del — at de høstede jordbær skal have opnået sortens karakteristiske farve på en ensartet måde.

Modtagelse — forsendelse

Oplysninger om godkendelse af jordbærrene, som var medtaget i afsnittet »Beskrivelse af produktet«, flyttes til dette afsnit i varespecifikationen.

Med den nye ordlyd skelnes der mellem kontrollen af sukkerindholdet og godkendelsen, eftersom de i praksis finder sted i to på hinanden følgende etaper. Kun jordbærpartier, der opfylder kravene ved kontrollen af sukkerindholdet, bliver efterfølgende genstand for BGB-godkendelsesproceduren.

»For hvert jordbærparti foretages der en kontrol af sukkerindholdet, som gør det muligt at verificere, at jordbærrene har det minimumssukkerindhold, der er fastsat i en tabel over minimumssukkerindholdet alt efter sort og periode. Denne tabel ajourføres ved hver ændring af listen over godkendte sorter. Sammenslutningen giver producenterne, kontrolorganet og INAO meddelelse om disse ændringer. Jordbærpartier, hvor analysen af sukkerindholdet opfylder kravene, bliver efterfølgende genstand for godkendelsesproceduren.«

I varespecifikationen henvises der til en tabel over minimumssukkerindholdet alt efter sort og periode. Tabellen ajourføres ved hver ændring af listen over godkendte sorter. Disse ændringer meddeles til producenterne, kontrolorganet og INAO.

Bestemmelserne om godkendelse er præciseret for at angive, at en karakter på 0, – 1 eller – 2 for et af kriterierne i klassifikationsskemaet er ensbetydende med frasortering. Dermed tilføjes følgende sætning:

»Jordbærpartierne skal i alt have mindst 9 ud af 15 point for at kunne anvende den beskyttede geografiske betegnelse »Fraise du Périgord«, og der må ikke være nogen karakter på 0, – 1 eller – 2.«

Godkendelseskriterierne bibeholdes, dvs. farve, fasthed, størrelse, glans, udseende og form. Udtrykket »tilstrækkeligt kvalitetsniveau« (ingen råd, sygdomme, umodne eller overmodne bær, stærkt deforme bær, glansløse eller bløde bær eller bær med en størrelse under normen og ingen bakker, hvor gode bær skjuler dårlige bær) udgår. Det erstattes med ordet »sundhedstilstand« i sætningen om sygdom, råd og bakker, hvor gode bær skjuler dårlige bær. Kontrollen af sukkerindholdet og farven omfatter tilfælde med umodne eller overmodne bær, kontrollen af formen omfatter tilfælde med deforme bær, kontrollen af glans omfatter glansløse bær, og endelig omfatter kontrollen af størrelsen tilfælde med bær, der ikke er store nok. Ordene »bærrenes vandindhold« tilføjes for at supplere kriteriet med »det tørre/fugtige jordbærs udseende«.

Efter modtagelse og godkendelse lagres jordbærrene køligt. I udkastet til varespecifikation præciseres kølingsbetingelserne med henblik på at bevare alle jordbærrets egenskaber, og følgende tilføjes:

»For at hindre, at jordbærrene bliver udsat for en varmebelastning, der kunne gå uigenkaldeligt ud over kvaliteten, skal bærrenes kølehastighed tilpasses til deres temperatur ved modtagelsen. Hvis bærrenes temperatur er over 20 °C ved modtagelsen, er det således forbudt at placere dem i et ventileret dynamisk forkølingsmodul ved mellem + 2 °C og + 4 °C. Bærrene skal opbevares i enten et »statisk« kølerum reguleret til + 6 °C eller et mekanisk ventileret kølerum reguleret til 10-12 °C for at muliggøre en langsom og regelmæssig sænkning af deres temperatur.«

Den maksimale lagringstid for jordbærrene efter modtagelsen (48 timer) og jordbærrenes temperatur ved forsendelsen (mellem 6 °C og 12 °C) bibeholdes uden ændringer.

Temperaturerne i lastvognene erstattes med en indsatsforpligtelse: »Transporten skal finde sted med en kølevogn.« Dette skyldes, at temperaturkontrollen har vist sig at være fejlvisende, når lastvognen lastes, idet dørene er åbne.

Anbefalingerne om markedsføringen udgår.

Dybfrysning

Hovedårsagen til ansøgningen om en ændring af den beskyttede geografiske betegnelse er, at man ønsker at medtage dybfrysning for at kunne udnytte de dybfrosne jordbær i landbrugsfødevareindustrien, som ønsker at fremhæve oprindelsen af de jordbær, der anvendes.

Dybfrysningen ændrer ikke jordbærrets organoleptiske egenskaber og udseende, som udgør den beskyttede geografiske betegnelses egenart. Den skal finde sted senest 72 timer efter modtagelsen på pakkecentralen. De prøver, som sammenslutningen har foretaget, viste, at dybfrysningsprocessen ikke forringede de organoleptiske egenskaber (sukkerindhold, ensartet modenhed osv.) og ikke fik bærrene til at klumpe sammen, hvilket kunne gå ud over produktets udseende (farve, størrelse osv.). »Fraise du Périgord«-jordbærret forbliver sundt, ikke deformt, skinnende og fri for snavs.

Følgende bestemmelser medtages i varespecifikationen:

»BGB-godkendte jordbær beregnet til dybfrysning skal dybfryses senest 72 timer efter modtagelsen på pakkecentralen. I dette tidsrum skal de opbevares køligt. Jordbærrene dybfryses enten direkte i den emballage, de blev høstet i, eller som »kugler« på et frysebånd. I sidstnævnte tilfælde skal jordbærrene emballeres, når de er dybfrosne. De dybfrosne jordbærs mindste holdbarhed er 2 år.«

5.5. Tilknytning

Dette kapitel er blevet opdelt i tre afsnit for at skelne mellem det geografiske områdes egenart, produktets egenart og årsagssammenhængen. Det drejer sig om tekstmæssige ændringer eller præciseringer, som ikke medfører nogen ændring af indholdet.

Enhedsdokumentets afsnit om tilknytning ajourføres på de samme betingelser, og dermed ændres og suppleres resuméets afsnit om tilknytning.

Det geografiske områdes egenart omfatter de oplysninger, der gør det muligt at placere departementet Dordogne og beskrive det mere detaljeret ud fra et jordbunds- og klimaforholdsmæssigt synspunkt. Etableringen af jordbærproduktion i området beskrives herefter ud fra et historisk synspunkt, idet producenternes knowhow understreges. Dyrkningen på friland (på forhøjninger og under overdækninger) og høsten (som sker manuelt direkte i emballageenhederne) er blevet fremhævet.

Afsnittet om produktets egenart omfatter de beskrivende oplysninger om »Fraise du Périgord«, og der lægges vægt på jordbærrets særlige egenskaber. »Fraise du Périgord«-jordbærrene kendetegnes ved, at de dyrkes på friland, mens jordløs produktion er almindeligt udbredt i Europa, og de adskiller sig fra standardjordbær på grund af deres høst- og præsentationsbetingelser. De høstes, når de er modne, hvor de skal have opnået den valgte sorts karakteristiske farve på en ensartet måde.

Årsagssammenhængen bygger på produktets kvalitet og omdømme, og der er en sammenhæng mellem jordens karakter, dyrknings- og høstmetoderne og »Fraise du Périgord«-jordbærrenes egenskaber.

5.6 Mærkning

Den gældende varespecifikations og resuméets afsnit om mærkning er ændret.

Kravet om at medtage en liste over certificerede kendetegn på mærkningen udgår som følge af udviklingen i de nationale love og forskrifter.

Der tilføjes et krav om, at hver salgsenhed til forbrugeren skal bære et nummer, som gør det muligt at identificere producenten.

Det er ligeledes blevet obligatorisk at påsætte sammenslutningens logo.

Mærkningen af dybfrosne jordbær skal overholde samme regler og skal desuden medtage en dato for mindste holdbarhed.

5.7. Andet

Sammenfatning

Varespecifikationens sammenfatning udgår.

Medlemsstatens ansvarlige myndighed

Der tilføjes kontaktoplysninger for Institut national de la qualité et de l'origine (INAO, det nationale institut for oprindelse og kvalitet), da det er medlemsstatens kompetente myndighed i henhold til forordning (EU) nr. 1151/2012.

Den ansøgende sammenslutning

Den ansøgende sammenslutnings kontaktoplysninger ajourføres. Den beskrivende del udgår.

Produkttype

Henvisningen til produktkategorien er ændret, så den er i overensstemmelse med bilag XI til gennemførelsesforordning (EU) nr. 668/2014.

Emballering

Kravet om, at emballeringen skal finde sted i det geografiske område, fremgår allerede udtrykkeligt af den gældende varespecifikation. Den gælder udelukkende for friske jordbær og udvides til at omfatte dybfrosne jordbær. Jordbærrene dybfryses enten direkte i den emballage, de blev høstet i, eller som »kugler« på et frysebånd. I sidstnævnte tilfælde skal jordbærrene emballeres, når de er dybfrosne.

Varespecifikationen suppleres med de nødvendige begrundelser, og følgende afsnit tilføjes:

»Fraise du Périgord«-jordbær, som markedsføres friske, emballeres i det afgrænsede geografiske område. Jordbærrene høstes således direkte i deres salgsenhed, da jordbær er et skrøbeligt produkt, og det er hensigtsmæssigt at undgå enhver unødig håndtering af produktet, som går ud over dets kvalitet og holdbarhed. Desuden letter emballeringen i det geografiske område sporbarheden og kontrollen med produkterne. »Fraise du Périgord« kan dybfryses og emballeres uden for det geografiske område.«

Kontrolinstans

I henhold til de gældende forskrifter på nationalt plan, der har til formål at harmonisere udarbejdelsen af varespecifikationer, udgår certificeringsorganets navn og kontaktoplysninger. Dette afsnit indeholder nu kontaktoplysningerne for de kompetente kontrolmyndigheder i Frankrig: Institut national de l'origine et de la qualité (INAO) og Direction générale de la concurrence, de la consommation et de la répression des fraudes (DGCCRF). Certificeringsorganets navn og kontaktoplysninger kan findes på INAO's websted og i Europa-Kommissionens database.

Nationale krav

I lyset af udviklingen i de nationale love og forskrifter præsenteres afsnittet »Nationale krav« i form af en tabel med de vigtigste punkter, der skal kontrolleres, deres referenceværdier og evalueringsmetoden.

Ajourføring af enhedsdokumentet

I enhedsdokumentet udgår punkt 4.4 om bevis for oprindelse, punkt 4.5 om produktionsmetode og punkt 4.7 om kontrolorganer. De indgår da heller ikke længere i den model, der er omhandlet i forordning (EU) nr. 668/2014.

ENHEDSDOKUMENT

»FRAISE DU PÉRIGORD«

EU-nr.: PGI-FR-0133-AM01 — 11.8.2017

BOB ( ) BGB (X)

1. Betegnelse

»Fraise du Périgord«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

»Fraise du Périgord«-jordbær dyrkes på friland og plukkes, når de er modne. De stammer fra sorter, som er udvalgt på baggrund af deres smagspotentiale. En salgsenhed må kun indeholde jordbær af samme sort.

Et »Fraise du Périgord« er sundt, ikke deformt, skinnende og fri for snavs. Det har et minimumssukkerindhold (Brix-grad), som fastsættes alt efter høstperiode og sort. Jordbærrene er ensartede med hensyn til farve, størrelse og modenhed. De er i kvalitetsklasse ekstra eller I.

»Fraise du Périgord«-jordbær præsenteres friske eller dybfrosne.

De friske jordbær skal have en frisk og grøn top. De skal præsenteres på en velordnet måde, uanset hvilken emballage der anvendes.

De dybfrosne jordbær er hele eller udskårne og kan være med eller uden stilk.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Jordbærproduktionen skal finde sted i det geografiske område. Det inkluderer etaperne med plantning, høst og godkendelse.

3.5. Særlige regler for udskæring, rivning eller emballering osv. af det produkt, som betegnelsen henviser til

»Fraise du Périgord«-jordbær, som markedsføres friske, emballeres og lagres inden forsendelsen i det afgrænsede geografiske område. Jordbærrene høstes således direkte i deres salgsenhed, da jordbær er et skrøbeligt produkt, og det er hensigtsmæssigt at undgå enhver unødig håndtering af produktet, som går ud over dets kvalitet og holdbarhed. Desuden letter emballeringen i det geografiske område sporbarheden og kontrollen med produkterne.

Jordbærrene høstes manuelt direkte i deres salgsenhed, som maksimalt må have en nettovægt på 10 kg. For at undgå, at jordbærrene mases, skal de lægges i højst tre lag.

En salgsenhed må kun indeholde jordbær af samme sort og i samme klasse.

Herefter lagres jordbærrene køligt i højst 48 timer inden forsendelsen og markedsføringen til forbrugerne. For at hindre, at jordbærrene bliver udsat for en varmebelastning, der kunne gå uigenkaldeligt ud over kvaliteten, skal bærrenes kølehastighed tilpasses til deres temperatur ved modtagelsen.

»Fraise du Périgord« kan dybfryses uden for det geografiske område.

Dybfrosne »Fraise du Périgord«-jordbær kan emballeres uden for det geografiske område.

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen produktets registrerede betegnelse og Den Europæiske Unions BGB-symbol inden for samme synsfelt.

Mærkaterne på salgsenhederne skal være forsynet med følgende oplysninger:

— den beskyttede geografiske betegnelse: »Fraise du Périgord«

— »certifié par:« (certificeret af) efterfulgt af certificeringsorganets navn.

Hver salgsenhed til forbrugeren bærer et nummer, som gør det muligt at identificere producenten.

For jordbær, der markedsføres friske, skal hver lukket (med låg eller film) salgsenhed til forbrugeren være påført det logo, der er gengivet efterfølgende, og som er fastlagt af sammenslutningen og stilles til rådighed for alle de erhvervsdrivende. For åbne salgsenheder til forbrugeren emballeret i bakker skal logoet være medtaget både på salgsenheden og på bakken.

Mærkningen af dybfrosne jordbær skal omfatte de samme oplysninger som mærkningen af friske produkter foruden opbevaringstemperaturen og datoen for mindste holdbarhed.

4. Kort angivelse af det geografiske områdes afgrænsning

Det geografiske produktionsområde for »Fraise du Périgord« omfatter en stor del af departementet Dordogne og nogle af de tilgrænsende kommuner i departementet Lot:

Departementet Dordogne

Kantonerne Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l'Isle og Vallée de l'Homme.

Kommunerne Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La) Bachellerie, Bardou, Bars, Bertric-Burée, Biras, Blis-et-Born, Boisse, (La) Boissière-d'Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (den del, der svarer til den delegerede kommune Saint-Julien-de-Bourdeilles' område pr. 1. januar 2016), Brouchaud, Bussac, Calviac-en-Périgord, Carlux, Carsac-Aillac, (La) Cassagne, Cazoulès, Celles, Cercles, Champcevinel, (Le) Change, Chapdeuil, Chassaignes, Château-l'Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La) Dornac, Douchapt, Escoire, Faurilles, Faux, Fossemagne, Gabillou, (La) Gonterie-Boulouneix, Grand-Brassac, Granges-d'Ans, Hautefort, Issigeac, Jayac, (La) Jemaye, (Le) Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d'Auberoche, Monbazillac, Monmadalès, Monmarvès, Monsaguel, Montagnac-d'Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d'Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d'Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d'Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d'Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d'Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac og Villetoureix.

Departementet Lot

Kommunerne Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac og Saint-Cirq-Madelon.

5. Tilknytning til det geografiske område

Det geografiske områdes egenart

Det geografiske område for den beskyttede geografiske betegnelse »Fraise du Périgord« svarer til det historiske produktionsareal for jordbærproduktion i Périgord, hvor der blev etableret jordbærmarker på de arealer, der var særligt velegnede til denne afgrøde.

Det geografiske produktionsområde for den beskyttede geografiske betegnelse »Fraise du Périgord« omfatter hovedsagelig den centrale og sydlige/sydvestlige del af departementet Dordogne samt en meget lille del af departementet Lot, som grænser op til den sydøstlige del af departementet Dordogne.

Jordbundsforholdene og de geologiske forhold i produktionsområdet giver det et kuperet landskab i vest og et mere ujævnt landskab i øst, hvor man bemærker en næsten jævn skovbevoksning. Det særlige kendetegn ved denne region er den næsten jævne skovbevoksning, som ligger tæt op ad de dyrkede marker, der ofte er beliggende på tidligere afskovede arealers solbeskinnede skråninger.

Périgord vender i stor udstrækning ud mod havet og har som helhed et mildt kystklima. Gennemsnitstemperaturen ligger på ca. 12 °C uden større årlige udsving. Der er ret store nedbørsmængder: 800-900 mm om året.

Dyrkningen af jordbær i Dordogne begyndte i slutningen af det 19. århundrede, men i meget begrænset omfang. Det var først efter Anden Verdenskrig, at der opstod en egentlig jordbærdyrkning på den lette, sandede og sure jord på skråningerne i Église-Neuve de Vergt.

I 1960'erne blev producenterne klar over, at det var nødvendigt at forny beplantningerne, da de forholdsvis hurtigt blev forringet som følge af jordens udpining. For at få ny jord til rådighed begyndte de så at rydde kastanjekrat og fandt ud af, at denne humusrige jord egner sig perfekt til jordbærdyrkning. Produktionen nåede således op på 1 000 ton i 1960. Sammenslutningen »Union Interprofessionnelle de la Fraise du Périgord« (UIFP) blev oprettet i 1988. Den omfatter producenter, kooperativer, engrosmarkedet i Vergt og private forsendelsesvirksomheder.

Den mangeårige produktion og oprettelsen af specifikke faglige organer gjorde det muligt at udvikle fælles metoder på baggrund af »Fraise du Périgord«-jordbærproducenternes knowhow med hensyn til udvælgelse af marker (jordens karakter) og sorter (smagsvarianter), dyrkningsmetoder (på forhøjninger og under overdækninger) samt høsten (manuel høst direkte i emballageenhederne). Disse produktionsmetoder gør det muligt at opnå et kvalitetsjordbær, hvis lagringsbetingelser inden forsendelsen der ligeledes er opstillet regler for som følge af bærrets skrøbelighed.

Produktets egenart

»Fraise du Périgord«-jordbærrene kendetegnes ved, at de dyrkes på friland, mens jordløs produktion er almindeligt udbredt i Europa, og de adskiller sig fra standardjordbær på grund af deres høst- og præsentationsbetingelser. De høstes, når de er modne, hvor de skal have opnået den valgte sorts karakteristiske farve på en ensartet måde.

»Fraise du Périgord«-jordbærrene plukkes manuelt direkte i deres salgsenhed, idet der omhyggeligt sørges for, at de præsenteres pænt. De er sunde, ikke deforme og skinnende. Jordbærrene placeres omhyggeligt efter størrelse i højst tre lag oven på hinanden for at hindre, at jordbærrene mases i de større emballager. De er ensartede med hensyn til farve, størrelse og modenhed.

Årsagssammenhæng

Årsagssammenhængen bygger på kvaliteten og omdømmet af »Fraise du Périgord«.

Klima- og jordbundsforholdene i området er gunstige for produktionen af »Fraise du Périgord«-jordbær. De dyrkes generelt på skråninger og ofte på marker, der tidligere er afskovet, dvs. på »ny« og solbeskinnet jord, som giver en god modenhed. Jorden udvælges ud fra sine egenskaber: Det er veldrænet og forholdsvis sandet jord, som har en let sur pH og ikke indeholder aktivt kalk. Jordbærplanterne dyrkes på forhøjninger for at øge jordens drænende karakter og undgå, at planten kvæles. Gødskning og lokal vanding foretages under hensyntagen til jordens karakter og kontrolleres fuldt ud for at opfylde planternes behov.

Jordbærrene i Périgord nyder godt af de milde temperaturer uden større udsving, hvilket giver bærrene en ensartet vækst og modning. Frilandsdyrkning, som senest ved blomstringen finder sted under overdækninger, giver således forbrugerne mulighed for at finde »Fraise du Périgord« på hylderne i mindst seks måneder om året, nemlig fra april til oktober. Desuden gør denne lange produktionsperiode det muligt at fastholde plukkerne, hvis kompetencer med hensyn til høsten er væsentlige for produktets kvalitet. De friske jordbær høstes således manuelt direkte i salgsenheden til forbrugeren, idet der omhyggeligt sørges for, at de præsenteres pænt, har den rette form og er af god kvalitet. Jordbærrenes dyrkning under overdækninger beskytter bærrene mod usikre klimaforhold (kraftig vind, regn og hagl), sikrer, at de er rene og skinnende, og gør det muligt at opnå en varmegevinst, som gør jordbærrene tidligt modne og forlænger dyrkningssæsonen. Det gør det ligeledes muligt at beskytte jordbærrene mod alt for stærk varme, som også kan gå ud over bærrene. I så fald skal producenten plukke jordbærrene i de køligste perioder og beskytte dem mod varme i forbindelse med plukningen. Særligt vigtige er høst- og lagringstemperaturerne. Jordbær plukket under disse forhold kan dybfryses efterfølgende, men det skal ske inden for en sådan frist, at deres egenskaber bevares.

»Fraise du Périgord«-jordbærrenes omdømme bevidnes af deres gode historiske ry. De blev således udbredt på forskellige markedspladser, sådan som det fremgår af markedsrapporten i en avis fra 31. maj 1974, hvor man kan læse følgende: »I Rungis blev »Fraise du Périgord« handlet til mellem 3,50 F og 4,80 F pr. kg, mens jordbær fra Lot-et-Garonne blev handlet til mellem 2,80 F og 3,80 F.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://extranet.inao.gouv.fr/fichier/CDC-FraisePerigord.pdf

(1) EUT L 343 af 14.12.2012, s. 1.